Når statsminister Lars Løkke Rasmussen (V) tirsdag fremlægger regeringens økonomiske 2025-plan, kan det meget vel ende med en omfattende diskussion om løftebrud over for flere hundrede tusinde studerende.

I månedsvis har luften været tyk af rygter om, at 2025-planen vil indeholde et SU-indgreb, som skal skære i støtten til studerende. Først tirsdag står det klart, om et SU-indgreb bliver en del af den endelige plan, men over for Politiken nikker regeringskilder ja til, at SU-besparelser har været en del af planen helt i sidste fase.

Regeringstoppen har sommeren igennem overvejet forskellige modeller for et sådant SU-indgreb som led i 2025-planen. Herunder en omlægning af stipendier til lån på kandidatuddannelsen og en generel omlægning af SU-systemet, så studerende reelt får mindre i støtte, fordi de i stedet kan optage større lån i studietiden.